text: Vælg-selv-spisekort for ældre er en succes
  15 maj 2017 kl. 20.35
  Madservice-Vejen har opfundet et spisekort til de ældre, der giver dem et væld af valgmuligheder.  Det er blevet en stor succes.
  
  Brugerne af Vejen Kommunes spisekort-ordning er rigtig glade.
  - Det er så nemt – og det er rigtig god mad. Jeg har aldrig klaget over det, for jeg er godt tilfreds, siger 92-årige Walter Wiekhorst fra Vejen til TV SYD.
  Faktisk er successen med spisekortet er så stor, at 10 kommuner mandag var forbi Vejen for at se nærmere på idéen.
  Madservice-Vejen har udviklet et skema, hvor de ældre selv kan sammensætte deres menu mellem hovedretter, tilbehør, grøntsager og desserter.
  På den måde slipper de ældre for at få leveret mad, som de alligevel aldrig får spist.
  Walter Wiekhorst, 92 år, Vejen: "Det er så nemt – og det er rigtig god mad. Jeg har aldrig klaget over det, for jeg er godt tilfreds."
  Derudover har skemaet flere fordele. Madservice-Vejen har nemlig reduceret madspildet fra 10 til to procent. Det er der en helt enkel forklaring på.
  - Vi producerer efter ordrer. Derfor har vi ikke det store overskud, fordi der kun bliver produceret det, der skal bruges og leveres, forklarer Gertrud Sørensen, der er souschef hos Madservice-Vejen.
  De besøgende fra 10 kommuner fik serveret samme mad som de ældre og blev samtidig introduceret til skemaet.
  - Man kan få lige præcis det, man har brug for. Der er rigtig meget at vælge imellem – i modsætning til hvis man selv skulle lave mad, siger leder af køkkenområdet i Ikast-Brande Kommune, Dorthe Rasmussen.
  Madservice-Vejen håber, at de besøgende vil blive inspireret, så borgerne i deres kommuner også får en større valgfrihed.
  80 procent af Madservice-Vejens ældre brugere er med i vælg-selv-ordningen.
  
  